אתה נכנס לחנות המחשבים הקרובה אליך, ומבקש לקנות ראוטר הביתה. שואל אותך המוכר באיזה תקן אמור הראוטר לתמוך ולאיזה אביזרים ביתיים הוא מיועד. ומוסיף המוכר ושואל האם אתה צריך 802.11g, או 802.11n או אולי התקן החדש האחרון שאמור לצאת 802.11ax. כאן אתה כבר מבין שהסתבכת לחלוטין עם כל המושגים האלה ואתה אומר למוכר, העיקר שהסלולרי יתחבר לראוטר ויעבוד מהר. בקרוב המוכר אולי פשוט יגיד לך שאתה צריך ראוטר מסוג Wi-Fi 6.
השבוע הכריז ארגון הגג של יצרניות ציוד ה- Wi-Fi ה- Wi-Fi Alliance , על שיטה שמית חדשה לתקני ה- Wi-Fi, שתחליף את הרישום המבלבל בסגנון 802.11xx. השיטה החדשה הוכרזה לקראת צאתו בקרוב של התקן החדש והמהיר הנקרא במקור 802.11ax ויקרא מהיום Wi-Fi 6 .
הסגנון הישן של רישום תקני Wi-Fi הוא כמובן לא המצאה של ברית ה-Wi-Fi, אלא של ה- Institute of Electrical and Electronics Engineers (בקיצור IEEE) . ארגון ה- Wi-Fi ALLIANCE הוקם בשנת 1999 ומכאן ששיטת רישום התקנים השונים התחילה אז.
בהדגשות שלמעלה ציינתי גירסאות 1,2, ו-3. אלו כנראה לא יוזכרו בפרסומים השונים, וזאת מכיוון שתקנים אלו הולכים ונעלמים וברית ה- Wi-Fi רוצה להדגיש רק את התקנים העכשויים 4, 5, 6. המיספור 1-6 הוא לא מקרי, ונובע מספירת תקני ה-WI-FI לדורותיו החל משנת 1999. כל דור חדש של תקן WI-FI מציע תכונות חדשות, מהירות גבוהה יותר, חוויה טובה יותר וכן קליטה משופרת. אימוץ של המינוח החדש יקל על המשתמשים להבין מה הם אמורים לקבל עם הציוד בתקן חדש יותר.
תהליך רישום ורישוי (certification) של התקן החדש Wi-Fi 6 יחל בשנה הבאה, ויקח עוד זמן עד שמוצרים בתקן זה יגיעו לחנויות. אולם כמו שראינו בעבר עם יצרני החומרה, חברת אסוס כבר הודיעה על הראוטר המהיר בתקן זה ה- RT-AX88U, שאמור לצאת לשוק בתקופה הקרובה עוד לפני סיום תהליך הרישום.